b'\n_START_ARTICLE_\nRotenoni\n_START_SECTION_\nOminaisuudet\n_START_PARAGRAPH_\nRotenoni on huoneenl\xc3\xa4mp\xc3\xb6tilassa v\xc3\xa4rit\xc3\xb6nt\xc3\xa4 kiteist\xc3\xa4 ainetta, joka voi hapettua ja muuttua v\xc3\xa4rilt\xc3\xa4\xc3\xa4n kellert\xc3\xa4v\xc3\xa4ksi tai punaiseksi. Yhdiste on veteen liukenematonta ja liukenee useaan orgaaniseen liuottimeen esimerkiksi etanoliin, dietyylieetteriin, asetoniin, bentseeniin ja kloroformiin. Liuokset hapettuvat helposti. Rotenoni on optisesti aktiivinen yhdiste ja sen ominaiskiertokyky bentseeniliuoksessa on -228._NEWLINE_Rotenonia esiintyy luonnossa useiden kasvien juurissa ja siemeniss\xc3\xa4. Sit\xc3\xa4 sis\xc3\xa4lt\xc3\xa4v\xc3\xa4t muun muassa hernekasveihin kuuluvien sukujen Tephrosia, Derris, lonkopuut (Lonchocarpus), Milletia ja Mundulea lajit. Rotenoni on myrkyllist\xc3\xa4 monille hy\xc3\xb6nteisille ja vesiel\xc3\xa4imille. Rotenoni sitoutuu NADH-dehydrogenaasientsyymiin eli kompleksi I:n ja siten est\xc3\xa4\xc3\xa4 osana soluhengityst\xc3\xa4 olevan elektroninsiirtoketjun. Rotenoni on my\xc3\xb6s myrkyllist\xc3\xa4 ihmisille ja voi aiheuttaa vaurioita munuaisissa ja maksassa. Se \xc3\xa4rsytt\xc3\xa4\xc3\xa4 ihoa, silmi\xc3\xa4 ja hengitysteit\xc3\xa4 ja altistuminen yhdisteelle voi aiheuttaa kouristuksia ja huonovointisuutta.\n_START_SECTION_\nValmistus ja k\xc3\xa4ytt\xc3\xb6\n_START_PARAGRAPH_\nRotenoni eristet\xc3\xa4\xc3\xa4n kasvien juurista. Merkitt\xc3\xa4vimm\xc3\xa4t aineen l\xc3\xa4hteet ovat derrisjuuri (Derris elliptica), Derris malaccensis, Lonchocarpus utilis ja Lonchocarpus urucu. Yhdistett\xc3\xa4 k\xc3\xa4ytet\xc3\xa4\xc3\xa4n hy\xc3\xb6nteismyrkkyn\xc3\xa4 muun muassa viinik\xc3\xb6ynn\xc3\xb6s-, kasvis- ja koristekasviviljelmill\xc3\xa4. Euroopan unionin alueella aineen k\xc3\xa4ytt\xc3\xb6 kasvinsuojelussa on ollut kielletty\xc3\xa4 vuodesta 2008 alkaen. Sit\xc3\xa4 voidaan k\xc3\xa4ytt\xc3\xa4\xc3\xa4 my\xc3\xb6s el\xc3\xa4inten ulkoloisten h\xc3\xa4\xc3\xa4t\xc3\xb6\xc3\xb6n sek\xc3\xa4 kalanviljelyss\xc3\xa4 ja v\xc3\xa4h\xc3\xa4arvoisten roskakalojen sek\xc3\xa4 ep\xc3\xa4toivottujen vieraskalalajien h\xc3\xa4vitt\xc3\xa4miseen.'